|  |
| --- |
| Številka: IPP 007-129/2023/36 |
| Ljubljana, dne 15. julija 2024 |
| EVA 2023-2030-0023 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Uredba o spremembah in dopolnitvah Uredbe o vpisu družb in drugih pravnih oseb v sodni register – predlog za obravnavo** |
| **1. Predlog sklepov vlade:** |
| Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) in tretjega odstavka 28. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1, 75/23 in 102/23 – ZViS-M) je Vlada Republike Slovenije na … seji dne … sprejela naslednji sklep:Vlada Republike Slovenije je izdala Uredbo o spremembah in dopolnitvah Uredbe o vpisu družb in drugih pravnih oseb v sodni register in jo objavi v Uradnem listu Republike Slovenije.Barbara Kolenko HelblGENERALNA SEKRETARKASklep prejmejo:* Generalni sekretariat Vlade Republike Slovenije
* Ministrstvo za pravosodje
* Ministrstvo za finance
* Ministrstvo za gospodarstvo, turizem in šport
* Ministrstvo za digitalno preobrazbo
* Služba Vlade Republike Slovenije za zakonodajo
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Andreja Katič, ministrica za pravosodje,
* mag. Andreja Kokalj, državna sekretarka na Ministrstvu za pravosodje,
* Miha Verčko, generalni direktor Direktorata za civilno pravo,
* Sara Regancin, sekretarka, vodja Sektorja za civilno zakonodajo,
* Aljaž Perme, sekretar.
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| Zunanji strokovnjaki oziroma predstavniki pristojnih organov ter pravnih oseb za plačilo niso sodelovali pri pripravi uredbe.  |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| S predlogom Uredbe o spremembah in dopolnitvah Uredbe o vpisu družb in drugih pravnih oseb v sodni register (v nadaljnjem besedilu: predlog uredbe) se širi nabor predlogov za posamezne vrste vpisov v sodni register ter podrobneje urejajo listine in dokazi, ki jih je treba takim predlogom za vpis priložiti. Dopolniti je namreč treba vsebino predlogov za vpis, ki se nanašajo na čezmejne združitve, čezmejne delitve in čezmejna preoblikovanja (t. i. čezmejne operacije). Po ureditvi veljavne uredbe so v zvezi s čezmejnimi operacijami določeni le predlogi, ki se nanašajo na čezmejne združitve kapitalskih družb; urejajo jih pravila pododdelka uredbe 17.2.2 »Posebna pravila za čezmejne združitve kapitalskih družb« – (116.a do 116.c člen). Pravila o pogojih in poteku čezmejnih združitev kapitalskih družb na zakonski ravni urejajo določbe Zakona o gospodarskih družbah – določbe 4. oddelka »Posebna pravila za čezmejne združitve kapitalskih družb« (gl. VI. Statusno preoblikovanje družb, 2. poglavje »Združitev«). Z Direktivo (EU) 2019/2121 Evropskega parlamenta in Sveta z dne 27. novembra 2019 o spremembi Direktive (EU) 2017/1132 glede čezmejnih preoblikovanj, združitev in delitev se je v letu 2019 dopolnila dotedanja ureditev EU, tako da je poleg čezmejnih združitev kapitalskih družb, ki se je s to direktivo še nadgradila, uredila tudi pravila o čezmejnih delitvah in čezmejnih preoblikovanjih kapitalskih družb. Pravila te direktive so bila v slovenski pravni red prenesena z Zakonom o spremembah in dopolnitvah Zakona o gospodarskih družbah (ZGD-1L) in Zakonom o spremembah in dopolnitvah Zakona o sodnem registru (ZSReg-H). Z ZGD–1L so se nadgradila pravila o pogojih in poteku izvedbe čezmejne združitve ter na novo uredila pravila glede čezmejne delitve in čezmejnega preoblikovanja, z ZSReg-H pa so se na zakonski ravni uredila izvedbena pravila o vpisih navedenih čezmejnih operacij. S predlaganimi spremembami in dopolnitvami uredbe se tako dopolnjuje ureditev glede vsebine predlogov, povezanih s čezmejnimi združitvami in na novo določajo pravila glede predlogov za vpis, povezanih s čezmejnimi delitvami in čezmejnimi preoblikovanji, ter podrobneje urejajo listine, ki se takim predlogom priložijo.Poleg tega je pri vpisih v zvezi z družbo z omejeno odgovornostjo zaradi zamejitve tveganj pri vpisu v sodni register predviden poseben odpravek notarskega zapisa, ki ga notar sestavi za vpis v sodni register. Poseben odpravek notarskega zapisa, ki je sestavljen za vpis v sodni register, bo zaradi varstva strank pred tveganjem nasprotne neizpolnitve še posebej pomemben pri vpisu spremembe družbenika na podlagi prenosa poslovnega deleža (predlagana dopolnitev 43. člena uredbe). Poseben odpravek notarskega zapisa, ki ga notar sestavi za vpis v sodni register, pa je predviden tudi pri notarskem zapisu družbene pogodbe (prim. predlagano spremembo prve alineje v 1. točki drugega odstavka 35. člena uredbe).S predlagano uredbo se prenavljajo še nekatere druge določbe veljavne uredbe. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**Zaradi predlagane uredbe ne bodo nastala nova finančna bremena oziroma finančne posledice za proračun.Zaradi sprejema te uredbe in Uredbe o spremembah in dopolnitvah Uredbe o sodnem registru (EVA 2023-2030-0024) ter zaradi že sprejetega Zakona o spremembah in dopolnitvah Zakona o gospodarskih družbah (Uradni list RS, št. 75/23; ZGD-1L) in že sprejetega Zakona o spremembah in dopolnitvah Zakona o sodnem registru (Uradni list RS, št. 75/23; ZSReg-H) bo potrebna nadgradnja:– informacijskega sistema Poslovnega registra Slovenije in– informacijskega sistema za podporo poslovnim subjektom (sistem SPOT).Finančne posledice nadgradnje informacijskega sistema Poslovnega registra Slovenije so že bile predstavljene in potrjene pri sprejemanju novele ZGD-1L (gl. predlog ZGD-1L, zakonodajni postopek: EPA 0712-IX, vladno gradivo: EVA 2023-2180-0001).Finančne posledice nadgradnje informacijskega sistema SPOT pa so že bile potrjene pri sprejemanju novele ZSReg-H (gl. predlog ZSReg-H, zakonodajni postopek: 0713-IX, vladno gradivo EVA 2022-2030-0007), podrobneje pa so predstavljene še v vladnem gradivu Uredbe o spremembah in dopolnitvah Uredbe o sodnem registru (EVA 2023-2030-0024), glede katere se zaradi vsebinske povezanosti obeh uredbe predlaga njuna sočasna obravnava v postopku sprejema na Vladi Republike Slovenije.  |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**Zaradi predlagane uredbe ne bodo nastala nova finančna bremena oziroma finančne posledice za proračun.  |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) ni bilo poslano v mnenje Skupnosti občin Slovenije SOS, Združenju občin Slovenije ZOS, Združenju mestnih občin Slovenije ZMOS. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA |
|  |
| Datum objave na spletni strani e-demokracija: 21. 9. 2023Ministrstvo za pravosodje je 21. 9. 2023 posredovalo prvi delovni osnutek uredbe v strokovno usklajevanje širšemu krogu zainteresirane strokovne javnosti in ga objavilo na spletnem portalu e-demokracija. Osnutek uredbe je poslalo Ministrstvu za gospodarstvo, turizem in šport (MGTŠ), Ministrstvu za javno upravo (MJU), Ministrstvu za digitalno preobrazbo (MDP), Vrhovnemu sodišču Republike Slovenije (VSRS), Agenciji Republike Slovenije za javnopravne evidence in storitve (AJPES) in Notarski zbornici Slovenije (NZS). Na poslano gradivo je prejelo odzive MJU – brez pripomb, MGTŠ – pripombe redakcijske narave, MDP - pripombe redakcijske narave k obrazložitvi členov, VSRS – pripombe vsebinske narave, AJPES pa na gradivo ni poslala svojega odziva. Kot odziv na objavljeno gradivo na portalu e-demokracija je ministrstvo prejelo tudi pripombe zainteresirane strokovne javnosti.Na podlagi prejetih odzivov in zaključkov usklajevalnega sestanka, ki ga je ministrstvo na pobudo AJPES izvedlo skupaj s predstavniki MGTŠ, MDP, VSRS, AJPES in NZS dne 26. 10. 2023, je ministrstvo pripravilo dopolnjen osnutek uredbe in ga 11. 12. 2023 posredovalo v ponovno strokovno usklajevanje skupaj z vabilom na sestanek skupaj z vabilom na sestanek, ki ga je izvedlo 17. 1. 2024 in na katerem so bili obravnavi prejeti odzivi na dopolnjen osnutek predloga uredbe. Na podlagi razprave na usklajevalnem sestanku je ministrstvo dopolnilo osnutek predloga uredbe in ga 4. 4. 2024 obravnavalo na ponovnem usklajevalnem sestanku. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |

Andreja Katič

MINISTRICA

**PRILOGE:**

* predlog sklepa Vlade Republike Slovenije
* predlog uredbe
* priloga 2

Številka:

Datum:

Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) in tretjega odstavka 28. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1, 75/23 in 102/23 – ZViS-M) je Vlada Republike Slovenije na … seji dne … sprejela naslednji

**S K L E P:**

Vlada Republike Slovenije je izdala Uredbo o spremembah in dopolnitvah Uredbe o vpisu družb in drugih pravnih oseb v sodni register in jo objavi v Uradnem listu Republike Slovenije.

Barbara Kolenko Helbl

GENERALNA SEKRETARKA

PREJMEJO:

* Generalni sekretariat Vlade Republike Slovenije
* Ministrstvo za pravosodje
* Ministrstvo za finance
* Ministrstvo za gospodarstvo, turizem in šport
* Ministrstvo za digitalno preobrazbo
* Služba Vlade Republike Slovenije za zakonodajo

**PREDLOG**

**(EVA 2023-2030-0023)**

Na podlagi tretjega odstavka 28. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1, 75/23 in 102/23 – ZViS-M) Vlada Republike Slovenije izdaja

**U R E D B O**

**O SPREMEMBAH IN DOPOLNITVAH UREDBE O VPISU DRUŽB IN DRUGIH PRAVNIH OSEB V SODNI REGISTER**

1. člen

V Uredbi o vpisu družb in drugih pravnih oseb v sodni register (Uradni list RS, št. 43/07, 5/10, 25/14, 54/15 in 1/18) se v 2. členu v prvem odstavku besedilo »Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15 in 15/17« nadomesti z besedilom »Uradni list RS, št. 65/09 – uradno prečiščeno besedilo, 33/11, 91/11, 100/11 – skl. US, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 175/20 – ZIUOPDVE, 18/21, 18/23 – ZDU-1O in 75/23«.

V drugem odstavku se besedilo »Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15 in 54/17« nadomesti z besedilom »Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1, 75/23 in 102/23 – ZViS-M«.

Za drugim odstavkom se doda nov tretji odstavek, ki se glasi:

»(3) Ti izrazi imajo v tej uredbi pomen, kakor je opredeljen v teh določbah Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in 75/23 – ZGD-1L):

1. »sistem povezovanja poslovnih registrov« v drugi alineji 2. člena,

2. »matična številka« v osmi alineji 2. člena,

3. »točka za podporo poslovnim subjektom« v enajsti alineji 2. člena,

4. »enotni identifikator« v 7.a členu.«.

Dosedanji tretji odstavek postane četrti odstavek.

V dosedanjem četrtem odstavku, ki postane peti odstavek, se besedilo »tretjega odstavka tega člena« nadomesti z besedilom »prejšnjega odstavka«.

1. člen

V 35. členu se v drugem odstavku v 1. točki prva alineja spremeni tako, da se glasi:

»– če je bila sklenjena v obliki notarskega zapisa po prvem, drugem ali tretjem odstavku 474. člena ZGD-1: odpravek notarskega zapisa družbene pogodbe, ki je sestavljen za vpis v sodni register,«.

1. člen

V 43. členu se v prvem odstavku v 1. točki za vejico doda besedilo »ki je sestavljen za vpis v sodni register,«.

Za šestim odstavkom se doda nov sedmi odstavek, ki se glasi:

»(7) Če je vpis spremembe družbenika družbe z omejeno odgovornostjo odvisen od izpolnitve pogoja, mora notar predlogu za vpis spremembe poleg notarskega zapisa pravnega posla o prenosu poslovnega deleža priložiti tudi notarsko potrdilo, da je pogoj izpolnjen.«.

1. člen

Za 43. členom se doda nov 43.a člen, ki se glasi:

»43.a člen

(način predložitve notarskega zapisa)

Ne glede na 1. točko drugega odstavka 35. člena in 1. točko prvega odstavka prejšnjega člena predlogu za vpis v register ni treba priložiti odpravka notarskega zapisa, ki je sestavljen za vpis v sodni register, kadar predlog za vpis v sodni register vloži notar, ki je sestavil ta notarski zapis in predlogu priloži:

– izvorno listino v elektronski obliki, če je notarski zapis sestavljen elektronski obliki, ali

– v elektronsko obliko pretvorjeni izvirnik, če je notarski zapis sestavljen v fizični obliki.«.

1. člen

V 51. členu se za drugim odstavkom doda nov tretji odstavek, ki se glasi:

»(3) Če se predlog za vpis ustanovitve družbe z omejeno odgovornostjo z enim družbenikom vlaga v skladu z 2. točko drugega odstavka 27.a člena ZSReg, je treba predlogu za vpis priložiti izpolnjeni elektronski obrazec akta o ustanovitvi iz prvega in drugega odstavka 523. člena ZGD-1, ki ga izdela aplikacija portala za podporo poslovnim subjektom in podpiše edini družbenik z elektronskim podpisom, enakovrednim njegovemu lastnoročnemu podpisu.«.

Dosedanja tretji in četrti odstavek postaneta četrti in peti odstavek.

1. člen

V 10. poglavju se v naslovu »Oddelek 10.1: Vpis ustanovitve podružnice ali organizacijske enote zavoda« se za besedo »zavoda« doda besedilo »ter podružnice tujega podjetja«.

1. člen

V 79. členu se v prvem odstavku 5. točka spremeni tako, da se glasi:

»5. v zvezi z ustanoviteljem – matično družbo:

– identifikacijski podatki,

– vrsta in obseg odgovornosti za obveznosti podružnice (odgovarja kot ustanovitelj dela subjekta),«.

Za prvim odstavkom se doda nov drugi odstavek, ki se glasi:

»(2) Če je ustanovitelj – matična družba podružnice tuje podjetje (677. člen ZGD-1), je s predlogom za vpis podružnice treba zahtevati, da se v sodni register v zvezi s podatki iz 5. točke prejšnjega odstavka na podlagi izpiska iz registra iz 1. točke četrtega odstavka tega člena vpišejo tudi:

1. uradno ime registra oziroma drugega organa, v katerega je vpisana (matična) družba,

2. številka registrskega vpisa (matična številka oziroma druga enolična identifikacijska številka matične družbe v tujem registru, ki je enolični identifikator matične družbe, ter enotni identifikator, če ga družba ima),

3. podatki o ustanoviteljih oziroma družbenikih matične družbe – tujega podjetja, če se ti podatki vpisujejo v tuji register matične družbe in so razvidni iz izpiska iz tega registra:

– identifikacijski podatki osebe (če je fizična oseba: osebno ime, naslov prebivališča, država, datum rojstva, identifikacijska številka v tuji državi; če je pravna oseba: firma, sedež, poslovni naslov, država, poslovni delež, identifikacijska številka v tuji državi),

– vrsta in obseg odgovornosti,

– datum vstopa in datum izstopa ter višina vložka,

4. podatki o osebah, pooblaščenih za zastopanje matične družbe – tujega podjetja:

– identifikacijski podatki osebe (osebno ime, naslov prebivališča, država, datum rojstva, identifikacijska številka v tuji državi),

– tip zastopnika in način zastopanja (skupno ali samostojno),

– meje pooblastil za zastopanje, če v skladu z zakonom omejitev pooblastila za zastopanje učinkuje proti tretjim osebam, in

– datum podelitve pooblastila ter datum prenehanja pooblastila.«.

Dosedanji drugi, tretji in četrti odstavek postanejo tretji, četrti in peti odstavek.

V dosedanjem petem odstavku, ki postane šesti odstavek, se beseda »tretjega« nadomesti z besedo »četrtega«.

Za šestim odstavkom se doda nov sedmi odstavek, ki se glasi:

»(7) Kadar je ustanovitelj – matična družba podružnice tuje podjetje, ki je kapitalska družba iz države članice, je treba v predlogu za vpis navesti tudi enotni identifikator ustanovitelja in mu priložiti potrdilo o dodelitvi tega identifikatorja, če ta podatek ni razviden že iz izpiska iz registra iz 1. točke četrtega odstavka tega člena.«.

1. člen

V 80. členu se beseda »drugi« nadomesti z besedo »tretji«.

1. člen

116.a člen se spremeni tako, da se glasi:

»116.a člen

(predložitev načrta zaradi javne objave)

(1) Predlogu, s katerim družba, ki se združuje, zaradi javne objave sodišču predloži načrt čezmejne združitve (622.e ZGD-1), je treba priložiti odpravek notarskega zapisa načrta čezmejne združitve z vsebino v skladu s 622.c členom ZGD-1, ki ga pripravijo poslovodstva ali organi vodenja vseh družb, ki se čezmejno združujejo.

(2) Predlogu iz prejšnjega odstavka se priložita tudi:

1. obvestilo, da lahko delavci, upniki in imetniki deležev družbe, ki se čezmejno združuje, najpozneje pet delovnih dni pred zasedanjem skupščine dajo pripombe na načrt čezmejne združitve, in

2. poročilo o reviziji čezmejne združitve v skladu s 622.d členom ZGD-1, če je to na voljo.«.

1. člen

116.b člen se spremeni tako, da se glasi:

»116.b člen

(predlog za vpis namere čezmejne združitve)

(1) S predlogom za vpis namere čezmejne združitve (622.k člen ZGD-1) je treba zahtevati, da se v sodni register vpišejo:

1. ta namera,

2. nameravana firma, pravnoorganizacijska oblika in sedež družbe, ki izide iz čezmejne združitve, in

3. register, pri katerem bo ta družba vpisana, s podatkom o pristojnem organu države članice, ki vodi ta register.

(2) Šteje se, da predlog za vpis namere čezmejne združitve vsebuje tudi zahtevek, da sodišče izda potrdilo po sedmem odstavku 622.k člena ZGD-1, da so bili za čezmejno združitev izpolnjeni vsi pogoji in da so bila pravilno opravljena vsa pravna opravila, ki jih je bilo treba opraviti.

(3) Predlogu iz prejšnjega odstavka je treba priložiti:

1. načrt čezmejne združitve,

2. zapisnik zasedanja skupščine prevzete družbe, ki je odločala o soglasju za čezmejno združitev,

3. dovoljenje pristojnega organa, če se za čezmejno združitev to zahteva,

4. poročilo poslovodstva ali organa vodenja prevzete družbe o čezmejni združitvi, če je to na voljo, in mnenje predstavnika delavcev, ali če predstavnika delavcev ni, mnenje delavcev iz šestega odstavka 622.č člena ZGD-1,

5. poročilo ali poročila o reviziji čezmejne združitve v skladu s 622.d členom ZGD-1, če je oziroma so na voljo,

6. pripombe delavcev, upnikov in imetnikov deležev prevzete družbe iz prvega odstavka 622.e člena ZGD-1,

7. zaključno poročilo prevzete družbe,

8. dokaz, da je bila namera čezmejne združitve objavljena v skladu s 622.e členom ZGD-1,

9. dokaze o zagotovitvi pogojev za uresničitev pravic imetnikov deležev in soglasje družb s sedežem v drugih državah članicah za začetek postopka za sodni preizkus primernosti višine denarne odpravnine,

10. dokaze o zagotovitvi pogojev za uresničitev pravic upnikov v skladu z določbo prvega odstavka 622.j člena ZGD-1 ali izjavo, da to ni bilo potrebno,

11. izjavo poslovodstva ali organa vodenja prevzete družbe glede izpodbijanja sklepa skupščine, za katero se smiselno uporablja določba 1. točke drugega odstavka 590. člena ZGD-1, in

12. izjavo poslovodstva prevzete družbe o številu imetnikov deležev, ki uveljavljajo pravico zahtevati prevzem deležev za plačilo denarne odpravnine, in o načinu uresničitve te pravice.«.

1. člen

116.c člen se spremeni tako, da se glasi:

»116.c člen

(izbris prevzete družbe iz sodnega registra)

Če je družba s sedežem v Republiki Sloveniji udeležena pri čezmejni združitvi kot prevzeta družba, jo registrsko sodišče po uradni dolžnosti izbriše iz sodnega registra, ko prek sistema povezovanja poslovnih registrov prejme obvestilo pristojnega organa druge države članice o vpisu prenosa premoženja, pravic in obveznosti s čezmejno združitvijo v register v državi članici sedeža družbe, ki izide iz te čezmejne združitve (trinajsti odstavek 622.k člena ZGD-1).«.

1. člen

Za 116.c členom se doda nov 116.č člen, ki se glasi:

»116.č člen

(predlog za vpis čezmejne združitve)

(1) Če je pri čezmejni združitvi družba s sedežem v Republiki Sloveniji udeležena kot družba, ki izide iz združitve, je treba predlogu za vpis te združitve (622.l člen ZGD-1) priložiti načrt čezmejne združitve ter dokumente in listine iz 115. ali 116. člena te uredbe oziroma dokumente in listine iz drugega odstavka 590. člena ZGD-1.

(2) Registrsko sodišče prek sistema povezovanja poslovnih registrov pridobi potrdilo vsake od prevzetih družb, ki ga je po opravljenem vpisu nameravane čezmejne združitve izdal pristojni organ države članice, v kateri ima vsaka od prevzetih družb svoj sedež, in ki dokazuje, da so bila pravilno opravljena vsa pravna opravila, ki jih je bilo treba opraviti za čezmejno združitev (drugi odstavek 622.l člena ZGD-1).«.

1. člen

Za 120. členom se dodajo nov pododdelek in novi 120.a do 120.d člen, ki se glasijo:

»Pododdelek 17.3.1: Posebna pravila za čezmejne delitve kapitalskih družb

120.a člen

(predložitev načrta zaradi javne objave)

(1) Predlogu, s katerim prenosna družba, ki s čezmejno delitvijo prenaša svoje premoženje, pravice in obveznosti na družbe, ki nastanejo s čezmejno delitvijo, zaradi javne objave sodišču predloži načrt čezmejne delitve (638.e ZGD-1), je treba priložiti odpravek notarskega zapisa načrta čezmejne delitve z vsebino v skladu s 638.c členom ZGD-1, ki ga pripravi poslovodstvo ali organ vodenja prenosne družbe.

(2) Predlogu iz prejšnjega odstavka se priložita tudi:

1. obvestilo, da lahko delavci, upniki in imetniki deležev prenosne družbe najpozneje pet delovnih dni pred zasedanjem skupščine dajo pripombe na načrt čezmejne delitve, in

2. poročilo o reviziji čezmejne delitve v skladu s 638.d členom ZGD-1, če je to na voljo.

120.b člen

(predlog za vpis namere čezmejne delitve)

(1) S predlogom za vpis namere čezmejne delitve (638.k člen ZGD-1) je treba zahtevati, da se v sodni register vpišejo:

1. ta namera,

2. nameravana firma, pravnoorganizacijska oblika in sedež novih družb, ki nastanejo s čezmejno delitvijo, in

3. register, pri katerem bodo te družbe vpisane, s podatkom o pristojnem organu države članice, ki vodi ta register.

(2) Šteje se, da predlog za vpis namere čezmejne delitve vsebuje tudi zahtevek, da sodišče izda potrdilo po sedmem odstavku 638.k člena ZGD-1, da so bili za čezmejno delitev izpolnjeni vsi pogoji in da so bila pravilno opravljena vsa pravna opravila, ki jih je bilo treba opraviti.

(3) Predlogu iz prejšnjega odstavka je treba priložiti:

1. načrt čezmejne delitve,

2. zapisnik zasedanja skupščine prenosne družbe, ki je odločala o soglasju za čezmejno delitev,

3. dovoljenje pristojnega organa, če se za čezmejno delitev to zahteva,

4. poročilo poslovodstva ali organa vodenja prenosne družbe o čezmejni delitvi, če je to na voljo, in mnenje predstavnika delavcev, ali če predstavnika delavcev ni, mnenje delavcev iz šestega odstavka 638.č člena ZGD-1,

5. poročilo o reviziji čezmejne delitve, če je to na voljo,

6. pripombe delavcev, upnikov in imetnikov deležev prenosne družbe iz prvega odstavka 638.e člena ZGD-1,

7. zaključno poročilo prenosne družbe,

8. dokaz, da je bila namera čezmejne delitve objavljena v skladu s 638.e členom ZGD-1,

9. dokaze o zagotovitvi pogojev za uresničitev pravic imetnikov deležev,

10. dokaze o zagotovitvi pogojev za uresničitev pravic upnikov v skladu s prvim in drugim odstavkom 638.j člena ZGD-1 ali izjavo, da to ni bilo potrebno,

11. izjavo poslovodstva ali organa vodenja prenosne družbe glede izpodbijanja sklepa skupščine, za katero se smiselno uporablja določba 1. točke drugega odstavka 590. člena ZGD-1, in

12. izjavo poslovodstva ali organa vodenja prenosne družbe o številu imetnikov deležev, ki uveljavljajo pravico zahtevati prevzem deležev za plačilo denarne odpravnine, in o načinu uresničitve te pravice.

120.c člen

(izbris prenosne družbe iz sodnega registra)

Če je družba s sedežem v Republiki Sloveniji udeležena pri čezmejni delitvi kot prenosna družba, katere celotno premoženje se čezmejno razdeli, jo registrsko sodišče po uradni dolžnosti izbriše iz sodnega registra, ko prek sistema povezovanja poslovnih registrov prejme obvestilo pristojnega organa druge države članice o vpisu družbe, ki bo nastala s čezmejno delitvijo, v register (trinajsti odstavek 638.k člena ZGD-1).

120.č člen

(vpis čezmejne delitve in zmanjšanja osnovnega kapitala prenosne družbe)

Če je družba s sedežem v Republiki Sloveniji udeležena pri čezmejni delitvi kot prenosna družba, pri kateri se izčlenijo ali oddelijo le posamezni deli njenega premoženja, registrsko sodišče odloči o vpisu čezmejne delitve v register in o morebitnem zmanjšanju osnovnega kapitala, če je prenosna družba zmanjšala osnovni kapital zaradi čezmejne delitve, na podlagi obvestila pristojnega organa druge države članice o vpisu družbe, ki bo nastala s čezmejno delitvijo, ki ga prejme prek sistema povezovanja poslovnih registrov (štirinajsti odstavek 638.k člena ZGD-1), in predloga prenosne družbe za vpis čezmejne delitve in morebitnega zmanjšanja osnovnega kapitala v register.

120.d člen

(predlog za vpis čezmejne delitve)

(1) Če je pri čezmejni delitvi družba s sedežem v Republiki Sloveniji udeležena kot nova družba, ki nastane s čezmejno delitvijo, je treba predlogu za vpis te delitve (638.l člen ZGD-1) priložiti:

1. načrt čezmejne delitve, ki ga je s sklepom o soglasju za čezmejno delitev potrdila skupščina prenosne družbe, in

2. za družbo, ki bo nastala s čezmejno delitvijo s sedežem v Republiki Sloveniji, listine, ki jih je treba predložiti za vpis ustanovitve družbe v register.

(2) Registrsko sodišče prek sistema povezovanja poslovnih registrov pridobi potrdilo, ki ga je po opravljenem vpisu nameravane čezmejne delitve izdal pristojni organ države članice, v kateri ima prenosna družba svoj sedež, in ki dokazuje, da so bila pravilno opravljena vsa pravna opravila, ki jih je bilo treba opraviti za čezmejno delitev (tretji odstavek 638.j člena ZGD-1).«.

1. člen

Za 132. členom se dodajo nov pododdelek in novi 132.a do 132.č člen, ki se glasijo:

»Pododdelek 17.5.1: Posebna pravila za čezmejna preoblikovanja kapitalskih družb

132.a člen

(predložitev načrta zaradi javne objave)

(1) Predlogu, s katerim družba, ki bo izvedla čezmejno preoblikovanje, zaradi javne objave sodišču predloži načrt čezmejnega preoblikovanja (661.e ZGD-1), je treba priložiti odpravek notarskega zapisa načrta čezmejnega preoblikovanja z vsebino v skladu s 661.c členom ZGD-1, ki ga pripravi poslovodstvo ali organ vodenja te družbe.

(2) Predlogu iz prejšnjega odstavka se priložita tudi:

1. obvestilo, da lahko delavci, upniki in imetniki deležev družbe, ki bo izvedla čezmejno preoblikovanje, najpozneje pet delovnih dni pred zasedanjem skupščine dajo pripombe na načrt čezmejnega preoblikovanja, in

2. poročilo o reviziji čezmejnega preoblikovanja v skladu s 661.d členom ZGD-1, če je to na voljo.

132.b člen

(predlog za vpis namere čezmejnega preoblikovanja)

(1) S predlogom za vpis namere čezmejnega preoblikovanja (661.j člen ZGD-1) je treba zahtevati, da se v sodni register vpišejo:

1. ta namera,

2. nameravana firma, pravnoorganizacijska oblika in sedež družbe, ki bo nastala s čezmejnim preoblikovanjem (preoblikovana družba), in

3. register, pri katerem bo ta družba vpisana, s podatkom o pristojnem organu države članice, ki vodi ta register.

(2) Šteje se, da predlog za vpis namere čezmejnega preoblikovanja vsebuje tudi zahtevek, da sodišče izda potrdilo po sedmem odstavku 661.j člena ZGD-1, da so bili za čezmejno preoblikovanje izpolnjeni vsi pogoji in da so bila pravilno opravljena vsa pravna opravila, ki jih je bilo treba opraviti.

(3) Predlogu iz prejšnjega odstavka je treba priložiti:

1. načrt čezmejnega preoblikovanja,

2. zapisnik zasedanja skupščine družbe, ki je odločala o soglasju za čezmejno preoblikovanje,

3. dovoljenje pristojnega organa, če se za čezmejno preoblikovanje to zahteva,

4. poročilo poslovodstva ali organa vodenja družbe, ki izvede čezmejno preoblikovanje, o čezmejnem preoblikovanju, če je to na voljo, in mnenje predstavnika delavcev, ali če predstavnika delavcev ni, mnenje delavcev iz šestega odstavka 661.č člena ZGD-1,

5. poročilo ali poročila o reviziji čezmejnega preoblikovanja, če je oziroma so na voljo,

6. pripombe delavcev, upnikov in imetnikov deležev družbe, ki izvede čezmejno preoblikovanje, iz prvega odstavka 661.e člena ZGD-1,

7. zaključno poročilo družbe, ki izvede čezmejno preoblikovanje,

8. dokaz, da je bila namera čezmejnega preoblikovanja objavljena v skladu s 661.e členom ZGD‑1,

9. dokaze o zagotovitvi pogojev za uresničitev pravic imetnikov deležev,

10. dokaze o zagotovitvi pogojev za uresničitev pravic upnikov v skladu s prvim in drugim odstavkom 661.k člena ZGD-1 ali izjavo, da to ni bilo potrebno,

11. izjavo poslovodstva ali organa vodenja družbe, ki izvede čezmejno preoblikovanje, glede izpodbijanja sklepa skupščine, za katero se smiselno uporablja določba 1. točke drugega odstavka 590. člena ZGD-1, in

12. izjavo poslovodstva ali organa vodenja družbe, ki izvede čezmejno preoblikovanje, o številu imetnikov deležev, ki uveljavljajo pravico zahtevati prevzem deležev za plačilo denarne odpravnine, in o načinu uresničitve te pravice.

132.c člen

(izbris družbe, ki izvede čezmejno preoblikovanje, iz sodnega registra)

Če je družba s sedežem v Republiki Sloveniji udeležena pri čezmejnem preoblikovanju kot družba, ki izvede čezmejno preoblikovanje, jo registrsko sodišče po uradni dolžnosti izbriše iz sodnega registra, ko prek sistema povezovanja poslovnih registrov prejme obvestilo pristojnega organa druge države članice o vpisu čezmejnega preoblikovanja v register (trinajsti odstavek 661.j člena ZGD-1).

132.č člen

(predlog za vpis čezmejnega preoblikovanja)

(1) Če je pri čezmejnem preoblikovanju družba s sedežem v Republiki Sloveniji udeležena kot preoblikovana družba, je treba predlogu za vpis tega preoblikovanja (661.k člen ZGD-1) priložiti:

1. načrt čezmejnega preoblikovanja, ki ga je s sklepom o soglasju za čezmejno preoblikovanje potrdila skupščina družbe, ki izvede čezmejno preoblikovanje,

2. za družbo, ki bo nastala s čezmejnim preoblikovanjem s sedežem v Republiki Sloveniji, listine, ki jih je treba predložiti za vpis ustanovitve družbe v register.

(2) Registrsko sodišče prek sistema povezovanja poslovnih registrov pridobi potrdilo, ki ga je po opravljenem vpisu nameravanega čezmejnega preoblikovanja izdal pristojni organ države članice, v kateri ima družba, ki izvede preoblikovanje, svoj sedež, in ki dokazuje, da so bila pravilno opravljena vsa pravna opravila, ki jih je bilo treba opraviti za čezmejno preoblikovanje (tretji odstavek 661.k člena ZGD-1).«.

PREHODNA IN KONČNA DOLOČBA

1. člen

(začetek uporabe)

(1) Spremenjena prva alineja drugega odstavka 35. člena uredbe, kolikor se nanaša na notarski zapis v elektronski obliki iz drugega in tretjega odstavka 474. člena ZGD-1, in novi 43.a člen uredbe se začneta uporabljati z dnem, kot ga za začetek uporabe določb drugega in tretjega odstavka 474. člena ZGD-1 določa prvi odstavek 55. člena Zakona o spremembah in dopolnitvah Zakona o gospodarskih družbah (Uradni list RS, št. 75/23).

(2) Spremenjeni 116.c člen, drugi odstavek novega 116.č člena, novi 120.c člen, novi 120.č člen, drugi odstavek novega 120.d člena, novi 132.c člen in drugi odstavek novega 132.č člena uredbe, kolikor se nanašajo na prejemanje listin prek sistema povezovanja poslovnih registrov, se začnejo uporabljati z dnem, kot ga za začetek uporabe določb trinajstega odstavka 622.k člena, drugega stavka drugega odstavka 622.l člena, trinajstega do petnajstega odstavka 638.k člena, tretjega odstavka 638.l člena, trinajstega odstavka 661.j člena ter tretjega odstavka 661.k člena ZGD-1 določa tretji odstavek 55. člena Zakona o spremembah in dopolnitvah Zakona o gospodarskih družbah (Uradni list RS, št. 75/23). Do začetka uporabe teh določb se namesto prejemanja listin prek sistema povezovanja poslovnih registrov uporablja določba petega odstavka 55. člena Zakona o spremembah in dopolnitvah Zakona o gospodarskih družbah (Uradni list RS, št. 75/23).

1. člen

(začetek veljavnosti)

Ta uredba začne veljati petnajsti dan po objavi v Uradnem listu Republike Slovenije.

Št. \_\_\_\_

Ljubljana, \_\_\_\_\_

EVA 2023-2030-0023

Vlada Republike Slovenije

dr. Robert Golob

predsednik

**OBRAZLOŽITEV**

**I. UVOD**

**1. Pravna podlaga (besedilo, vsebina zakonske določbe, ki je podlaga za izdajo uredbe)**

Zakonska podlaga za izdajo Uredbe o vpisu družb in drugih pravnih oseb v sodni register (Uradni list RS, št. 43/07, 5/10, 25/14, 54/15 in 1/18; v nadaljnjem besedilu: uredba) je Zakon o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1, 75/23 in 102/23 – ZViS-M; v nadaljnjem besedilu: ZSReg), ki v tretjem odstavku 28. člen določa:

»(3) Natančnejše predpise o vsebini predloga za vpis v sodni register, o listinah in dokazih, ki jih je treba priložiti predlogu, izda Vlada Republike Slovenije.«

**2. Rok za izdajo uredbe, določen z zakonom**

Rok za uskladitev določb uredbe je predpisan v 30. členu Zakona o spremembah in dopolnitvah Zakona o sodnem registru (Uradni list RS, št. 75/23; v nadaljnjem besedilu: ZSReg-H), ki Vlado Republike Slovenije zavezuje, da predpis, ki med drugim ureja predloge za vpis ter izmenjavo podatkov in listin sodnega registra v sistemu povezovanja poslovnih registrov, uskladi z določbami ZSReg-H v treh mesecih po začetku njegove veljavnosti. ZSReg-H je začel veljati 25. julija 2023, določbe uredbe je tako treba uskladiti do 25. oktobra 2023.

**3. Splošna obrazložitev predloga uredbe, če je potrebna**

S predlogom Uredbe o spremembah in dopolnitvah Uredbe o vpisu družb in drugih pravnih oseb v sodni register (v nadaljnjem besedilu: predlog uredbe) se širi nabor predlogov za posamezne vrste vpisov v sodni register ter podrobneje urejajo listine in dokazi, ki jih je treba takim predlogom za vpis priložiti. Dopolniti je namreč treba vsebino predlogov za vpis, ki se nanašajo na čezmejne združitve, čezmejne delitve in čezmejna preoblikovanja (t. i. čezmejne operacije).

Po ureditvi veljavne uredbe so v zvezi s čezmejnimi operacijami določeni le predlogi, ki se nanašajo na čezmejne združitve kapitalskih družb; urejajo jih pravila pododdelka uredbe 17.2.2 »Posebna pravila za čezmejne združitve kapitalskih družb« – (116.a do 116.c člen). Pravila o pogojih in poteku čezmejnih združitev kapitalskih družb na zakonski ravni urejajo določbe Zakona o gospodarskih družbah (v nadaljnjem besedilu: ZGD-1), in sicer določbe 4. oddelka »Posebna pravila za čezmejne združitve kapitalskih družb« (gl. VI. Statusno preoblikovanje družb, 2. poglavje »Združitev«). Z Direktivo (EU) 2019/2121 Evropskega parlamenta in Sveta z dne 27. novembra 2019 o spremembi Direktive (EU) 2017/1132 glede čezmejnih preoblikovanj, združitev in delitev se je v letu 2019 dopolnila in nadgradila dotedanja ureditev EU, tako da je poleg čezmejnih združitev kapitalskih družb uredila tudi pravila o čezmejnih delitvah in čezmejnih preoblikovanjih kapitalskih družb. Pravila te direktive so bila v slovenski pravni red prenesena z Zakonom o spremembah in dopolnitvah Zakona o gospodarskih družbah (ZGD-1L) in z Zakonom o spremembah in dopolnitvah Zakona o sodnem registru (ZSReg-H). Z ZGD–1L so se nadgradila pravila o pogojih in poteku izvedbe čezmejne združitve ter na novo uredila pravila glede čezmejne delitve in čezmejnega preoblikovanja, z ZSReg-H pa so se na zakonski ravni uredila izvedbena pravila o vpisih navedenih čezmejnih operacij.

Glede na navedeno se s predlaganimi spremembami in dopolnitvami uredbe:

– dopolnjuje ureditev glede predlogov, povezanih s čezmejnimi združitvami (spremembe 116.a do 116.c člena in novi 116.č člen),

– na novo določajo pravila glede predlogov, povezanih s čezmejnimi delitvami (nov pododdelek »Pododdelek 17.3.1: Posebna pravila za čezmejne delitve kapitalskih družb« v oddelku uredbe 17.3 »Delitev družb« (novi 120.a do 120.d člen) in

– na novo določajo pravila glede predlogov, povezanih s čezmejnimi preoblikovanji (nov pododdelek »Pododdelek 17.5.1: Posebna pravila za čezmejna preoblikovanja kapitalskih družb« v oddelku uredbe 17.5 »Sprememba pravnoorganizacijske oblike« (novi 132.a do 132.č člen).

Poleg tega je pri vpisih v zvezi z družbo z omejeno odgovornostjo zaradi zamejitve tveganj pri vpisu v sodni register kot oblika listine predviden poseben odpravek notarskega zapisa, ki ga notar sestavi za vpis v sodni register. Poseben odpravek notarskega zapisa, ki je sestavljen za vpis v sodni register, bo zaradi varstva strank pred tveganjem nasprotne neizpolnitve še posebej pomemben pri vpisu spremembe družbenika na podlagi prenosa poslovnega deleža. Poseben odpravek notarskega zapisa, ki ga notar sestavi za vpis v sodni register (predlagana dopolnitev prvega odstavka 43. člena uredbe), pa je predviden tudi pri notarskem zapisu družbene pogodbe (prim. predlagano spremembo prve alineje v 1. točki drugega odstavka 35. člena uredbe). Pri ustanovitvi družbe z omejeno odgovornostjo prek spletnega portala za podporo poslovnim subjektom je podlaga za njeno ustanovitev družbena pogodba oziroma akt o ustanovitvi, ki ga aplikacija sistema za podporo poslovnim subjektom izdela v obliki izpolnjenega predpisanega elektronskega obrazca na podlagi podatkov, ki jih prek portala vnese edini družbenik oziroma predlagatelj vpisa (gl. tretji odstavek 474. člena in prvi in drugi odstavek 523. člena Zakona o gospodarskih družbah v povezavi s 3. točko drugega odstavka 27.b člena in 2. točko drugega odstavka 27.a člena Zakona o sodnem registru). Pri tako sestavljenem predlogu za vpis ustanovitve večosebne družbe z omejeno odgovornostjo družbeno pogodbo, ki je sklenjena na posebnem obrazcu v elektronski obliki, nato z uporabo videoelektronskih sredstev potrdi še notar v obliki notarskega zapisa (tretji odstavek 474. člena ZGD-1), torej v obliki posebnega odpravka notarskega zapisa družbene pogodbe, ki je sestavljen za vpis v sodni register, pri ustanovitvi enoosebne družbe z omejeno odgovornostjo pa posebna overitev podpisa edinega družbenika na aktu o ustanovitvi ni (več) potrebna, temveč zadostuje, da je ta podpisan z družbenikovim elektronskim podpisom, ki je enakovreden njegovemu lastnoročnemu podpisu (prvi in drugi odstavek 523. člena ZGD-1; gl. predlagani novi tretji odstavek 51. člena uredbe).

S predlagano uredbo se prenavljajo še nekatere druge določbe veljavne uredbe, kot je navedeno v nadaljevanju.

**4. Predstavitev presoje posledic za posamezna področja, če te niso mogle biti celovito predstavljene v predlogu zakona**

Posledice za posamezna področja so (že bile) predstavljene v Predlogu Zakona o spremembah in dopolnitvah Zakona o sodnem registru (EVA 2022-2030-0007, EPA 713-IX).

**II. VSEBINSKA OBRAZLOŽITEV PREDLAGANIH REŠITEV**

**K 1. členu:**

S predlaganim členom se v prvem in drugem odstavku veljavnega 2. člena dopolnjuje navedba izdaj Uradnega lista Republike Slovenije, v katerih so objavljene spremembe in dopolnitve Zakona o gospodarskih družbah in ZSReg, ki so bile uveljavljene od zadnje spremembe Uredbe o sodnem registru v letu 2018 (Uradni list RS, št. 1/18).

Z novim tretjim odstavkom se opredeljujejo tudi izrazi, ki se uporabljajo v tej uredbi in v tej uredbi pomenijo enako, kakor je opredeljeno v določbah Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in 75/23 –ZGD-1L).

**K 2. členu:**

S predlaganim členom se dopolnjuje 35. člen uredbe, ki ureja predlog za vpis ustanovitve družbe z omejeno odgovornostjo. Z novelo ZGD-1L so se nadgradila pravila iz 474. člena ZGD-1 o družbeni pogodbi, ki je podlaga za ustanovitev družbe z omejeno odgovornostjo. V skladu s prvim odstavkom 474. člena ZGD-1 je dopustna sklenitev družbene pogodbe v obliki notarskega zapisa ali na posebnem obrazcu v fizični ali elektronski obliki. Zaradi zahteve digitalizacijske direktive po vzpostavitvi celovitih elektronskih postopkov za vpis družb v register je bil dodan nov drugi odstavek 474. člena ZGD-1, v katerem je urejena pravna podlaga za sklenitev družbene pogodbe v obliki notarskega zapisa v elektronski obliki z uporabo videoelektronskih sredstev na način, kot izhaja iz Zakona o notariatu, tj. po neposredni varni videopovezavi z notarjem. ZSReg-H je na zakonski ravni natančneje uredil spletno ustanovitev družb in podružnic tujih podjetij ter vpis njihovih sprememb, tako da strankam ne bo nujno treba osebno obiskati notarja ali točke za podporo poslovnim subjektom. Načinu sklenitev družbene pogodbe po drugem odstavku 474. člena ZGD-1 je komplementarna ureditev tudi v 2. točki drugega odstavka 27.b člena ZSReg. V tretjem odstavku 474. člena ZGD-1 pa je kot podlaga za ustanovitev t. i. »enostavne« večosebne družbe z omejeno odgovornostjo predvidena tudi družbena pogodba, ki je sklenjena na posebnem obrazcu v elektronski obliki z uporabo videoelektronskih sredstev v skladu z določbami ZN, ki jo mora v obliki notarskega zapisa (še) potrditi notar. Tej ureditvi pa je komplementarna ureditev v 3. točki drugega odstavka 27.b člena ZSReg. Pri tem predlogu za vpis, ki ga lahko deloma sestavi tudi predlagatelj sam in za katerega vložitev je pristojen notar (prim. 2. točko petega odstavka 27. člena in 3. točko drugega odstavka 27.b člena ZSReg), bo postopek sestave potekal prek portala za podporo poslovnim subjektom (portal SPOT). Sestava predloga bo predvidoma potekala po teh korakih:

1. registracija (prijava) predlagatelja (stranke) prek sistema za podporo poslovnim subjektom SPOT ali prek enotne točke za preverjanje identitete ter elektronsko podpisovanje vlog in drugih dokumentov z uporabo sredstva elektronske identifikacije visoke ravni zanesljivosti,
2. sestava predloga za vpis in izpolnjevanje podatkov o družbi in družbenikih, zastopnikih in podobno,
3. izdelava predloga družbene pogodbe na predpisanem obrazcu in drugih listin (sklep o imenovanju poslovodstva),
4. kadar je to treba, se predlogu za vpis priložijo dokazila o neobstoju razlogov za omejitev ustanovitve družbe z omejeno odgovornostjo in druga dokazila (izjava lastnika objekta),
5. predlagatelj (stranka) z uporabo ustrezne funkcionalnosti sistema za podporo poslovnim subjektom SPOT izbere notarja,
6. izbranemu notarju se prek ustrezne funkcionalnosti sistema za podporo poslovnim subjektom SPOT pošlje obvestilo o predlogu za vpis,
7. izbrani notar vpogleda v predlog za vpis ter prevzame predlog družbene pogodbe na predpisanem obrazcu, predlog drugih generiranih listin in dokazila, priložena predlogu za vpis, ter nadaljuje postopek sestave predloga za vpis,
8. ustanovitelji izven sistema za podporo poslovnim subjektom SPOT v neposredni varni videopovezavi z izbranim notarjem z elektronskim podpisom, ki je enakovreden lastnoročnemu podpisu, elektronsko podpišejo predlog družbene pogodbe na predpisanem obrazcu in predloge drugih listin (sklep o imenovanju poslovodstva),
9. notar izven sistema za podporo poslovnim subjektom SPOT z uporabo videoelektronskih sredstev izda notarski zapis, s katerim potrdi elektronsko podpisano družbeno pogodbo na predpisanem obrazcu v skladu z določbami, ki jih za potrditev zasebnih listin določa Zakon o notariatu (prim. tretji odstavek 474. člen ZGD-1),
10. notar vloži notarski zapis potrjene družbene pogodbe in druge elektronsko podpisane listine v sistem za podporo poslovnim subjektom SPOT,
11. notar podpiše predlog za vpis in ga s prilogami v imenu predlagatelja (stranke) prek sistema za podporo poslovnim subjektom SPOT vloži v obravnavo pristojnemu sodišču.

Portal SPOT navedenih funkcionalnosti še ne omogoča in jih je treba še razviti. V drugem odstavku 28. člena ZSReg-H je predvideno, da nadgradnjo sistema SPOT, da bo ta omogočal oddajo elektronskih predlogov za vpis v sodni register v skladu s prenovljenimi določbami, zagotovi ministrstvo, pristojno za zagotavljanje elektronskih storitev javne uprave.

V spremenjeni prvi alineji 1. točke drugega odstavka 35. člena uredbe je kot podlaga za ustanovitev družbe z omejeno odgovornostjo predvidena oblika družbene pogodbe, sestavljene v obliki notarskega zapisa, ki bo izdan v fizični ali elektronski obliki po prvem, drugem ali tretjem odstavku 474. člena ZGD-1.

**K 3. členu:**

Na podlagi pobude Notarske zbornice Slovenije se s predlagano spremembo po zgledu zemljiškoknjižnega postopka tudi v postopku vpisa v sodni register uvaja poseben odpravek notarskega zapisa, ki je sestavljen za vpis v sodni register. Notar po sestavi notarskega zapisa izda odpravke notarskega zapisa. Vsak odpravek mora notar overiti. Odpravek notarskega zapisa, ki je sestavljen v elektronski obliki, se po tretjem odstavku 72. člena ZN izda z listino v elektronski obliki, ki vsebuje izvorno listino v elektronski obliki s pripisom »ODPRAVEK NOTARSKEGA ZAPISA« in overitveno klavzulo. Overitvena klavzula odpravka notarskega zapisa v elektronski obliki mora biti po 83. členu ZN neločljivo povezana z listino v elektronski obliki in mora poleg drugih obveznih sestavin vsebovati tudi navedbo, za koga (oziroma za kakšen namen) je ta odpravek izdan. V zemljiškoknjižnem postopku se po drugem odstavku 41. člena ZZK-1 šteje, da je podpis odsvojitelja nepremičnine notarsko overjen, če je zemljiškoknjižno dovolilo sestavljeno v obliki notarskega zapisa in je predlogu za vknjižbo priložen odpravek notarskega zapisa, sestavljen za vpis v zemljiško knjigo. Pri izdaji tega odpravka notar v overitveni klavzuli (kot namen izdanega odpravka) navede, da je odpravek sestavljen za vpis v zemljiško knjigo. Tako bo notar pri izdaji odpravka notarskega zapisa, namenjenega za vpis v sodni register v overitveni klavzuli (kot namen izdanega odpravka) navedel, da je odpravek sestavljen za vpis v sodni register.

Poseben odpravek notarskega zapisa, ki je sestavljen za vpis v sodni register, bo zaradi varstva strank pred tveganjem nasprotne neizpolnitve še posebej pomemben pri vpisu spremembe družbenika na podlagi prenosa poslovnega deleža. Poseben odpravek notarskega zapisa, ki ga notar sestavi za vpis v sodni register, pa je predviden tudi pri notarskem zapisu družbene pogodbe (prim. spremembo prve alineje v 1. točki drugega odstavka 35. člena uredbe – prejšnji člen te uredbe).

Poleg navedenega se s predlaganim členom na podlagi pobude Notarske zbornice Slovenije, ki jo je dala v okviru priprave predloga ZSReg-H, dopolnjujejo tudi določbe uredbe o prenosu poslovnega deleža, naj se v predlog zakona vključi tudi določba, po kateri naj bi notar pri vpisu spremembe družbenika družbe z omejeno odgovornostjo, ki je odvisen od izpolnitve pogoja, moral predlogu za vpis spremembe poleg notarskega zapisa pravnega posla o prenosu poslovnega deleža priložiti tudi notarsko potrdilo, da je pogoj izpolnjen. Navedeno pobudo Notarske zbornice Slovenije je predlagatelj upošteval s predlagano dopolnitvijo 43. člena uredbe v novem sedmem odstavku predlaganega člena.

**K 4. členu:**

Kot navedeno v prejšnjem členu, je izdaja posebnega odpravka za vpis v sodni register zaradi varstva stranke pred tveganjem nasprotne neizpolnitve pomembna zlasti v primeru, ko predlog za vpis spremembe družbenika vloži notar, ki ni sestavil notarskega zapisa pogodbe o odsvojitvi poslovnega deleža. Prodajalec poslovnega deleža bo namreč to listino praviloma izročil kupcu šele po prejemu celotne kupnine, kupec pa bo to listino izročil notarju po svoji izbiri, ki bo nato lahko vložil predlog za vpis spremembe družbenika v register. V vseh drugih primerih pa bo notar, ki je sestavil notarski zapis listine o odsvojitvi poslovnega deleža, vložil predlog, ko bo preveril, ali je kupec izpolnil svojo obveznost do prodajalca oziroma v skladu z drugačnim pogodbenim dogovorom strank. Zato se s predlaganim novim 43.a členom uredbe ureja tudi primer, ko predlogu za vpis v sodni register ni treba priložiti (posebnega) odpravka notarskega zapisa, ki je sestavljen za vpis v sodni register.

**K 5. členu:**

Z ZSReg-H se je na zakonski ravni natančneje uredil način sestave elektronskih predlogov za vpis, za vložitev katerih je v imenu predlagatelja pooblaščena točka za podporo poslovnim subjektom (točka SPOT) (27.a člen ZSReg) oziroma notar (27.b člen ZSReg). Pri ustanovitvi enoosebne družbe z omejeno odgovornostjo iz prvega odstavka 523. člena ZGD-1, katere osnovni vložek družbenika je v celoti vplačan v denarju, lahko predlagatelj vpisa (edini družbenik) akt o ustanovitvi sprejme tudi na predpisanem obrazcu, kot je predpisan v skladu z drugim odstavkom 523. člen ZGD-1. Z novelo ZGD-1L je bila dopolnjena in spremenjena ureditev 523. člena ZGD-1, v skladu s katero je zdaj izrecno določeno, da je akt o ustanovitvi lahko na posebnem obrazcu v fizični ali elektronski obliki. Kadar družbenik sprejme akt na predpisanem obrazcu v fizični obliki, mora biti družbenikov podpis overjen. To bo takrat, ko bo edini družbenik ustanavljal enoosebno družbo z omejeno odgovornostjo osebno pri točki za podporo poslovnim subjektov, ki bo družbenikov podpis tudi overila. V skladu z 2. točko drugega odstavka 27.a člena ZSReg pa lahko edini družbenik predlog za ustanovitev enoosebne družbe z omejeno odgovornostjo sestavi in vloži tudi sam z uporabo ustrezne funkcionalnosti portala za podporo poslovnim subjektom. V tem primeru pa zadostuje, da akt o ustanovitvi oziroma izpolnjeni obrazec akta v elektorski obliki, ki ga izdela aplikacija sistema za podporo poslovnim subjektom, edini družbenik elektronsko podpiše z elektronskim podpisom, ki je enakovreden lastnoročnemu podpisu. V opisanem primeru v praksi ni posebne overitve podpisa edinega družbenika na aktu o ustanovitvi v elektronski obliki, temveč točka za podporo poslovnim subjektom (oziroma njena odgovorna oseba) v zadnjem koraku pred oddajo podpiše le elektronski predlog za vpis in sicer s kvalificiranim elektronskim podpisom (tj. elektronski podpis, ki je enakovreden lastnoročnemu podpisu).

**K 6. členu:**

Dopolnjuje se naslov oddelka 10.1 uredbe, saj se določbe tega oddelka uporabljajo tudi za ustanovitev podružnice tujega podjetja.

**K 7. členu:**

79. člen določa vsebino predloga za vpis ustanovitve podružnice. Iz besedila veljavne določbe 5. točke prvega odstavka ni jasno razvidno, vpis katerih podatkov o ustanovitelju (torej o družbi) je treba zahtevati pri vpisu ustanovitve podružnice domače pravne osebe (torej družbe s sedežem v Republiki Sloveniji) in vpis katerih podatkov je treba zahtevati pri vpisu ustanovitve podružnice tujega podjetja. S spremembo 5. točke se določa podatke o ustanovitelju, ki se za vpis v sodni register zahtevajo pri ustanovitvi podružnice družbe s sedežem v Republiki Sloveniji (31. člen ZGD-1).

Z novim drugim odstavkom se določajo še dodatni podatki, vpis katerih je glede na določbe 677. člena ZGD-1 in 4.a člena ZSReg treba zahtevati pri predlogu za vpis ustanovitve podružnice tujega podjetja.

Z novim sedmim odstavkom se za primere vpisa ustanovitve podružnice tujega podjetja, ki jo v Republiki Sloveniji ustanovi kapitalska družba iz države članice (tj. državi članici Evropske unije ali državi podpisnici Sporazuma o ustanovitvi Evropskega gospodarskega prostora (UL L št. 1 z dne 3. 1. 1994, str. 3), določa posebno pravilo, da je treba v takem primeru v predlogu za vpis navesti tudi enotni identifikator ustanovitelja (t. i. EUID) in mu priložiti potrdilo o dodelitvi tega identifikatorja, če ta podatek ni razviden že iz izpiska iz registra. To pa se ne uporablja za primere, kadar je ustanovitelj podružnice tuje podjetje iz tretje države ali kadar je ustanovitelj osebna družba iz države članice, saj se tem družbam po veljavni ureditvi enotni identifikator ne dodeljuje.

**K 8. členu:**

S predlaganim členom se zaradi dopolnitve 79. člena uredbe z novim drugim odstavkom usklajuje navezava (sklic) na prvi in tretji odstavek (dosedanja prvi in drugi odstavek).

**K 9. členu:**

Direktiva (EU) 2019/2121 Evropskega parlamenta in Sveta z dne 27. novembra 2019 o spremembi Direktive (EU) 2017/1132 glede čezmejnih preoblikovanj, združitev in delitev (UL L 321, 12.12.2019, str. 1–44), t. i. mobilnostna direktiva je v letu 2019 nadgradila dotedanjo ureditev pravil EU, ki urejajo t. i. čezmejne operacije (čezmejna statusna preoblikovanja kapitalskih družb). Poleg pravil o čezmejnih združitvah kapitalskih družb, ki so se s to direktivo še nadgradila, so se z direktivo predpisala tudi enotna pravila za postopek čezmejne delitve in čezmejnega preoblikovanja kapitalskih družb. Pravila te direktive so bila v slovenski pravni red prenesena z Zakonom o spremembah in dopolnitvah Zakona o gospodarskih družbah (Uradni list RS, št. 75/23; v nadaljnjem besedilu: ZGD-1L) in ZSReg-H. Z ZGD-1L so se nadgradila pravila o pogojih in poteku izvedbe čezmejne združitve ter na novo uredila pravila glede čezmejne delitve in čezmejnega preoblikovanja, z ZSReg-H pa so se na zakonski ravni uredila izvedbena pravila o vpisih navedenih čezmejnih operacij.

Z uredbo se določajo pravila, s katerimi se predpisuje vsebina predlogov za vpis v sodni register.

S predlaganim členom se nadgrajuje vsebina predlogov, ki pridejo v poštev pri čezmejni združitvi. Pred izvedbo čezmejne združitve bo morala družba, ki se čezmejno združuje, najprej zagotoviti registrskemu sodišču predložitev načrta čezmejne združitve zaradi njegove javne objave. Zakonska obveznost javne objave načrta čezmejne združitve in temu načrtu priloženih listin je določena v 622.e členu ZGD-1L, kot je bil na zadnje spremenjen in dopolnjen z novelo ZGD-1L. V predlaganem 116.a členu je urejena vsebina predloga za predložitev načrta čezmejne združitve zaradi njegove javne objave. Zato se 116.a člen uredbe spremeni tako, da se v njem najprej uredi predložitev načrta zaradi javne objave.

**K 10. členu:**

V spremenjenem 116.b členu je urejena vsebina predloga za vpis namere čezmejne združitve, kar je po veljavni uredbi urejeno v 116.a členu. V tem postopku se izvede t. i. predhodni nadzor zakonitosti čezmejne združitve, ki je na zakonski ravni urejen v 622.k členu ZGD-1. V tem postopku registrsko sodišče ugotavlja, ali so bili za čezmejno združitev pravilno opravljena vsa predpisana pravna opravila in izpolnjeni vsi zakonski pogoji, kot jih določa 622.k člen ZGD-1. Če je temu tako, registrsko sodišče v skladu s sedmim odstavkom 622.k člena ZGD-1L v sodni register vpiše namero čezmejne združitve in najpozneje v treh mesecih po prejemu popolne vloge izda potrdilo, s katerim potrdi, da so za čezmejno združitev izpolnjeni vsi pogoji in so bila pravilno opravljena vsa pravna opravila, ki jih je bilo treba opraviti za čezmejno združitev. V drugem odstavku je predpisana domneva, da predlog za vpis namere čezmejne združitve vsebuje tudi zahtevek, da sodišče izda potrdilo po sedmem odstavku 622.k člena ZGD-1, da so bili za čezmejno združitev izpolnjeni vsi pogoji in da so bila pravilno opravljena vsa pravna opravila, ki jih je bilo treba opraviti.

**K 11. členu:**

Vsebina predlaganega 116.c člena je enaka vsebini dosedanjega 116.b člena uredbe in ureja izbris družbe iz sodnega registra, kadar je ta pri čezmejni združitvi udeležena kot prevzeta družba. Registrsko sodišče jo izbriše po uradni dolžnosti, ko prek sistema povezovanja poslovnih registrov prejme obvestilo pristojnega organa druge države članice o vpisu prenosa premoženja, pravic in obveznosti s čezmejno združitvijo oziroma o vpisu družbe, ki izide iz čezmejne združitve (trinajsti odstavek 622.k člena ZGD-1).

**K 12. členu:**

V predlaganem 116.č členu pa so urejeni predlog in listine za vpis čezmejne združitve (gl. 622.l člen ZGD-1L), ki jih določa drugi odstavek 590. člen ZGD-1L in podrobneje določata 115. in 116. člen uredbe (gl. tudi 616. člen ZGD-1L). Po predlagani ureditvi bo v skladu z drugim odstavkom 622.l člena ZGD-1L registrsko sodišče samo pridobilo potrdilo vsake od prevzetih družb, ki ga je po opravljenem vpisu nameravane čezmejne združitve izdal pristojni organ države članice, v kateri ima vsaka od prevzetih družb svoj sedež, in ki dokazuje, da so bila pravilno opravljena vsa pravna opravila, ki jih je bilo treba opraviti za čezmejno združitev.

**K 13. členu:**

V predlaganem členu so urejeni predlogi, povezani s čezmejnimi delitvami, in sicer:

– predlog za predložitev načrta zaradi javne objave po 638.e členu ZGD-1 (novi 120.a člen uredbe),

– predlog za vpis namere čezmejne delitve, katere vpis ureja 638.k člen ZGD-1 (novi 120.b člen uredbe),

– izbris prenosne družbe iz sodnega registra, ki ga registrsko sodišče izvede, ko prek sistema povezovanja poslovnih registrov prejme obvestilo pristojnega organa druge države članice o vpisu družbe, ki bo nastala s čezmejno delitvijo, kar ureja trinajsti odstavek 638.k člena ZGD-1 (novi 120.c člen uredbe),

– vpis čezmejne delitve in zmanjšanja osnovnega kapitala prenosne družbe pri prenosni družbi, ki ga ureja štirinajsti odstavek 638.k člena ZGD-1, ki ju registrsko sodišče izvede na podlagi obvestila pristojnega organa druge države članice o vpisu družbe, ki bo nastala s čezmejno delitvijo, ki ga prejme prek sistema povezovanja poslovnih registrov, in predloga za vpis zmanjšanja osnovnega kapitala (novi 120.č uredbe), ter

– predlog za vpis čezmejne delitve, ki ga ureja 638.l člen ZGD-1 (novi 120.d člen uredbe).

**K 14. členu:**

V predlaganem členu so urejeni predlogi, povezani s čezmejnim preoblikovanjem, in sicer:

– predlog za predložitev načrta zaradi javne objave po 661.e členu ZGD-1 (novi 132.a člen uredbe),

– predlog za vpis namere čezmejnega preoblikovanja, katerega vpis ureja 661.j člen ZGD-1 (novi 132.b člena uredbe),

– izbris družbe, ki izvede čezmejno preoblikovanje, iz sodnega registra, ki ga ureja trinajsti odstavek 661.j člena ZGD-1, ki ga registrsko sodišče izvede po uradni dolžnosti, ko prek sistema povezovanja poslovnih registrov prejme obvestilo pristojnega organa druge države članice o vpisu preoblikovane družbe (novi 132.c člen uredbe), ter

– predlog za vpis čezmejnega preoblikovanja, ki ga ureja 661.k člen ZGD-1 (novi 132.č člen uredbe).

**K 15. členu:**

Predlagani člen ureja prehodno obdobje.

**K 16. členu:**

Predlagani člen ureja začetek uveljavitve.